Hond uit brandende gebou geredFoto: Rescue Care ŉ Hond is Woensdag uit ŉ brandende gebou in Durban gered. Die brand het Woensdagoggend by die Jina Trading Company-fabriek in Chelmerstraat in Jacobs uitgebreek en die rook het verskeie nabygeleë geboue geraak. Garrith Jamieson, woordvoerder van Rescue Care, het gesê die brand het omstreeks 10:00 uitgebreek. “ŉ Vrou het uit ŉ venster gespring om die vlamme te ontvlug,” het hy bygevoeg. “Sy is na ŉ nabygeleë hospitaal geneem vir verdere behandeling.” Minstens twee persone is vir geringe beserings behandel. “Daar was ook berigte van ŉ hond wat in die fabriek vasgekeer was en Rescue Care-paramedikus Ian Wessels was vasbeslote om hom op te spoor. Reddingswerkers het die hond gevind en ŉ gat in die muur gemaak waar Ian kon deurklim om die hond te red. Hy is afgekoel en water gegee. Paramedici van Rescue Care en die SAPD se soek- en reddingseenheid het hom ondersoek en daar is bevind hy het nie enige beserings opgedoen nie.” Die eThekwini-munisipaliteit (Durban) het Woensdag ŉ kennisgewing uitgereik en versoek dat werkers in Jacobs, in die suide van die stad, onmiddellik ontruim moet word. Die stad se brandweer en ander nooddienste het die situasie onder beheer, het Mswakhe Mayisela, waarnemende hoof van kommunikasie by die munisipaliteit, gesê. Die oorsprong van die brand is nog nie bekend nie.